Szerte az országból, akik azért jöttünk össze, hogy halálának 30. évfordulója alkalmából emléktáblával tiszteljük meg Pászti Miklóst annak a háznak a falán, ahol családjával élt és ahol számos művét komponálta; emlékezzünk meg a pedagógusról, a zeneszerzőről és a kórusteremtő karnagyról.

Pászti Miklós ma lenne éppen 90 éves. Mára történelem. Történelem, amit illik ismernünk, a hagyományt ápolnunk, amit helyesen ismerve érthetjük jelenünket és útmutatást adhat a jövőre.

Engedtessék meg nekem, hogy ha röviden is, fölelevenítsem Pászti Miklós életútját. 1928. március 4-én született, polgári családban. A sportban járatosak számára ismerősen csenghet édesapja, Pászti Elemér neve, aki az 1912-es stockholmi olimpia ezüstérmes bajnoka volt.

Első említésre méltó esemény Pászti Miklós életében 1944-ben a még romos Magyar Rádióban vezényelt műsor. A 16 éves karnagy Kodály és Bárdos műveket szólaltatott meg a Református gimnázium kórusával. 1946-ban került Zeneakadémiára. Három szakot választott: egyházkarnagyit, középiskolai ének-zenetanárit, és zeneszerzés szakot. Tanárai: Bárdos Lajos, Ádám Jenő, Harmath Artúr, Veress Sándor, Kodály Zoltán, Werner Alajos, Farkas Ferenc. Az egyházkarnagyi szak 1950-ben megszűnt, pontosabban megszüntették. Hallgatólagos diplomát vehetett át ötödmagával Harmath Arthur lakásán. Veress Sándor zeneszerzésben volt professzora, ám annak gyakori külföldi útja miatt, a végzős növendék új tanárt, Szabó Ferencet kapta. Az addig színjeles tanítvány megbukott zeneszerzésből. 1950-ben nem volt korszerű a 12 szólamú, Monteverdi stílusában írt vizsgamű.

Az osztályelsőként végzett friss diplomás karnagyot az 1950-ben alapított Állami Népi Együtteshez helyezték, ahol a jószerivel kottát sem ismerő, ám jó hangú énekeseket a szolfézs alapismereteire tanította. Az első külföldi úton az akkori karigazgató, Csenki Imre otthonmaradása miatt, Prágában vezényelte a teljes zenei együttest. A siker hatalmas! A következő években egyre több feladatot kap az énekkarnál, hamar kiderül felkészültségének alapossága, és igényessége. Bizony két dudás nem fér meg egy csárdában, és amikor 1954-ben némi segédlettel beadja felmondását, azt azonnal elfogadták. Váltakozva következnek ez után különböző profi és amatőr együttesek. Ezeknél többnyire zenei vezetőként szerepelt. Az amatőr együttesek közül az OKISZ, a későbbi Erkel együttes volt igazán említésre méltó állomás. A kórussal együtt a szimfonikus zenekar is keze alá került. Az Erkel színházban, egy Kodály-jubileumi műsorban, Liszt: Les preludes-jét és Kodály: Budavári Tedeumát vezényelte a „Mester”, azaz a „Tanár úr” jelenlétében. Ritka kitüntetésként gratulált Kodály a fiatal karmesternek, Pásztinak és útmutatással szolgált neki a jövőt illetően, de az ajánlott mű, Mozart Requiemje éppen nem volt alkalmas bemutatásra.

Ezek az idők igazán nem szerették az állandóságot, dobálták az embert kényük, kedvük szerint, az egyszínű, jobbára egyéniség nélküli fajta felelt meg legjobban. Pászti hamarosan, 1960-tól állás, kenyér nélkül maradt; szülőkkel, családdal, gyerekekkel együtt. Nem maradt más hátra, mint különleges alkalmazást vállalni: segédmunkás lett a Műcsarnokban. „Nagyszerű munka volt” –mondja. „Műalkotásokat kellett egyik helyről a másikra cipelnem és közben arra kellett vigyáznom, hogy össze ne törjem azokat”….

1964-ben ismét jelentkezett az Állami Népi Együttes. Most már igazi vezetője lehetett az akkorra 42 fősre zsugorított énekkarnak. Az ÁNE repertoárszámai hosszan készültek, s mire a kották eljutottak az énekkarhoz, addig volt idő arra, hogy ismerkedjenek és koncertezzenek évszázadok zenéjével. Az Énekek énekén keresztül Palestrina, a János passión keresztül Bach stílusával, Haydn oratóriumaival, Megtanultuk Liszt összes vokális művét a férfikariak kivételével, melyből készült lemeze elnyerte a Francia Akadémia nagydíját. Elénekeltük Sosztakovics kóruspoémáit, Sárközy: Júlia énekek c. művét, Seiber Mátyás, Ádám Jenő, Szokolay Sándor, Ribáry Antal, darabjait, Sztravinsszkij: Les noces szerzeményét, Mozart Requiemjét, Bartók, Kodály, Bárdos vegyeskari alkotásait és még sorolhatnám.

1974-től szervezője és szereplője az egyre gyakoribb kortárs zenei bemutatóknak. Ennek egyik nagyszerű eseménye Szölössy: Vae vobis pharizeis /Jaj néktek farizeusok!/ műve.

Aki abban a szerencsében részesült, hogy osztozhatott ezen művek bemutatásában, nem csak a dallamot, a tempót a metrumot, ha tetszik faktúrát ismerhette meg. Részletes stíluselemzést, zenetörténeti hátteret kapott a korszakról, a zeneszerzőről, a műről. S ha nem ment valami, így szólt ”Gyere, megmutatom!”, s mi berepültünk egy olyan mesebirodalomba, ami sok ember szeme előtt örökre rejtve marad, ha még annyira is „zene” a foglakozása.

Miklós szolgálta az ügyet, még akkor is mikor valamelyik pártaparatcsik, a Teremtés 1972-es, Mátyás templomi koncertje után; melyet a rádió élő adásban közvetített, így aposztrofált: „Pászti elvtárs! Mi ez a klerikális elhajlás?”

Pászti zeneszerzőként is maradandót alkotott. Ezt tudják azon kevesek, akik szakavatottként ítélhették meg alkotásait. Kár, hogy a magyar kortárs zenét és kórusmuzsikát kedvelők nem ismerhetik arezzoi nagydíjas művét, a Precatio pro Pacét, a mini operának is beillő Seprődi Borbárát, vagy a Kereszt c. művét, Ez utóbbiak ugyan színpadra készült alkotások, de ahogy ezt néhányan tapasztalták, önálló alkotásként is megállják helyüket. Az 1989-ben Kamp Salamon által vezényelt két kórusremeke, Garcia Lorca: Éj és Hajnal fonja keretbe a mai emlékezésünket, melyen az akkori Állami Énekkar kisebb együttese énekelt egy Pászti emlékműsorban, a Televízióban. Nem feledkezhetünk el temérdek rendkívül igényes népdalfeldolgozásáról sem. A Keresztet, az Első Népdalkantátát, a Csángó szerelmi dalokat mi is ismerjük, énekeltük. Utóbbit szerte az országban szívesen tűzik műsorukra amatőr és profi kórusok.

1985 elején, az Állami Énekkar alapításának évében, még egyáltalán nem volt biztos, vajon egyik pillanatról a másikra utcára kerülnek-e az Állami Népi Együttes énekesei, vagy nyílik valamilyen reménysugár, mutatkozik esély a fenn- és együtt maradásra. Az akkori Minisztériumi korifeusok, az Együttes akkori vezetőinek javaslatát átvéve, nem tartották fontosnak az Énekkar létét. Pászti okos diplomáciával, sok segítséggel és szinte elképzelhetetlen optimizmussal teremtette, teremtethette meg a lehetőségét annak, hogy megszülethessen az Állami, azaz mára Nemzeti Énekkar.

Miklós saját bevallása szerint egész életében arra készült, hogy majd egyszer oratóriumokat tanít be és vezényli azokat. Van egy nagyobb, mindent rendező akarat, melyet mi a magunk eszével fölfogni sem és elfogadni sem tudunk, csak tudomásul venni.

„Egy igazán profi kórus megteremtéséhez, ha mégoly profik is énekelnek benne, legalább 5 év szükséges”- mondta. Ebből alig három adatott neki. Pászti Miklós Liszt-díjas, Érdemes művész 61 évet élt.

 Lisztes László